I 2006 debuterede Ida Bobach til juniorverdenmesterskabet i Druskininkai, som gav 49. plads på sprintdistancen, 20. på mellemdistancen og en 49. plads på den lange distance. Hendes storebror, Søren Bobach, blev juniorverdenverdensmester samme år. Dette år blev hun dansk mester i stafet sammen med Zenia Hejlskov Mogensen og Kari Johansen.  2007 Hun repræsenterede også Danmark i juniorverdensmesterskabet 2007 i Wales, og her blev hendes bedste resultat en 19. plads på mellemdistancen.  2008 Ved juniorverdenmesterskabet i Gøteborg 2008 vandt hun sin første internationale medalje. Det gjorde hun i stafet med Signe Klinting og Maja Alm. På mellemdistancen blev hun nr. 14, 45 på mellemdistancen og 22 på langdistancen.  2009 Ved juniorverdensmesterskabet i Trentino 2009 vandt hun en medalje i alle fire discipliner, deriblandt guld på langdistance. På langdistancen var hun over et minut foran Jenny Lönnkvist, der blev nr. to. Hun vandt sølvmedalje i sprint, bronzemedalje på mellemdistancen og en bronzemedalje i stafetten med Emma Klingenberg og Signe Klinting.  2010 Juniorverdensmesterskabet i Aalborg i 2010 blev en stor triumf for Ida Bobach, idet hun vandt alle guldmedaljerne pånær mellemdistancen, hvor hun måtte udgå med en forvredet ankel. Hun vandt guld på sprint- og langdistance samt i stafetten med Emma Klingenberg og Signe Klinting.  2011 I 2011 ved juniorverdensmesterskabet i Polen vandt hun en guldmedalje på sprintdistancen og scorede hattrick med den tredje guldmedalje i træk på langdistancen, og her vandt hun også en guldmedalje på mellemdistancen. Hun blev derfor den første, der havde vundet guld på alle individuelle distancer.  Seniorkarriere I den store og anerkendte stafet Tiomila deltog hun med sin svenske klub Ulricshamns OK. Hun lagde ud med at vinde den første tur for Ulricshamn, der endte med en andenplads, i et felt med over 300 hold. Mens hun stadig var junior, blev hun udtaget til seniorverdensmesterskabet i Trondheim, Norge, Her kvalificerede hun sig til finalen på mellemdistancen og blev nr. 13  i finalen, der havde over 45 startende. Hun vandt den første tur for det danske stafethold, der derudover bestod af Maja Alm og Signe Søes, og som sluttede som nr. fem mellem 28 hold. Ved VM i 2011 deltog Ida Bobach stadig som juniorløber og opnåede det bedste danske resultat i kvindeorientering siden 1974 med sin sølvmedalje på mellemdistancen. Dette resultat kopierede hun ved VM i 2014. Ved VM i 2015 satte Bobach en foreløbig krone på værket med to guldmedaljer, idet hun først sammen med Emma Klingenberg og Maja Alm vandt en suveræn sejr i stafet, hvor de var over tre minutter foran de norske sølvmedaljevindere, og et par dage senere føjede en lige så sikker sejr på den individuelle lange distance til sin rekordliste.